**การเตรียมตัวสอบทุนรัฐบาลญี่ปุ่น(MEXT)**

รอบข้อเขียน

รอบแรกสอบทั้งหมด 4 วิชา ได้แก่ คณิตศาสตร์ ภาษาอังกฤษ เคมี และชีววิทยา ตามลำดับ ข้อสอบเป็นภาษาอังกฤษทุกวิชา แต่ไม่ได้อ่านยากอะไร

1. คณิตศาสตร์ : มีเติมคำประมาณ 5 ข้อ กับแสดงวิธีทำ 2 ข้อ ข้อสอบช่วงเติมคำจะง่ายมาก เมื่อเทียบกับเอนทรานซ์ ขอแค่ดูเลขดีๆ อย่าสะเพร่า ส่วนแสดงวิธีทำ คิดว่าเป็นแนวเหมือนกันทุกปีคือ เป็นเรื่องกราฟ แคลคูลัส natural log ข้อนึง กะอีกข้อซึ่งแล้วแต่ปี อันนี้ก็ยากขึ้นมาหน่อยนึง สิ่งที่สำคัญก็คือ เขียนแสดงวิธีทำให้ชัดเจน เข้าใจง่าย เพราะถ้าได้ผ่านรอบสัมภาษณ์แล้วสถานทูตจะส่งตัวข้อสอบไปให้ทางรัฐบาลญี่ปุ่นพิจารณาด้วย จึงควรเขียนดีๆ โดยรวมแล้ว เลขทุกข้อนั้นก็ไม่น่าเกินข้อสอบ รร เรา
2. ภาษาอังกฤษ : ข้อสอบมีทั้งหมด 5 ส่วน ได้แก่ grammars, phrases, error identification, cloze test, และ reading comprehension สิ่งที่ควรรู้คือ ช่วง error identification นั้น แต่ละข้อจะยาวมาก มาเป็น paragraph ตั้งสติอ่านดีๆ และช่วง phrases ซึ่งถามสำนวน และ collocations ก็ค่อนข้างยาก ถ้าอยากมั่นใจควรอ่านมาบ้าง การเตรียมพร้อมที่ดีที่สุดคือ นำข้อสอบเก่ามาทำ จะเห็นแนวและจะรู้ว่าต้องรับมือกับอะไร
3. เคมี : ไม่รู้ในปีอื่นๆเป็นยังไง แต่ปีนี้จะแบ่งออกเป็นหลาย part มีเหมือนจะครบทุกเรื่อง สามารถหาอ่านได้ตามหนังสือเอนทรานซ์ทั่วไป แต่ที่ยากขึ้นมาจริงๆคือเคมีอินทรีย์ เพราะต้องใช้ความรู้ระดับที่สอนใน รร เรา เพราะฉะนั้นควรอ่านเคมีอินทรีย์ของที่สอนใน รร เพิ่ม ถ้าอยากได้ทุนจริงๆควรทำเคมีให้ได้ เนื่องจากเป็นวิชาที่คนส่วนใหญ่จะทำไม่ได้กัน
4. ชีววิทยา : ก็แบ่งเป็นหลาย part เหมือนกัน ข้อสอบนั้นค่อนข้างง่าย เมื่อเทียบกับเอนทรานซ์ ใช้ความรู้ ม ปลายทั่วไป ถามตรงๆ มีคำตอบชัดเจน ไม่กำกวมเหมือนข้อสอบส่วนใหญ่ในประเทศไทย ขอแค่ตั้งสติแปลโจทย์ดีๆ เพราะโจทย์จะหน้าตาเหมือนข้อสอบ reading ภาษาอังกฤษมาก

รอบสัมภาษณ์

สิ่งที่ควรรู้ทั่วไปเกี่ยวกับรอบสัมภาษณ์

1. เป็นรอบที่หลายๆคนอาจเครียดกัน แต่ในความเป็นจริงแล้ว มันไม่ได้มีอะไรมาก เหมือนแค่ต้องการเรียกไปดูหน้า สุขภาพจิต และ attitude ของเราต่อญี่ปุ่นเฉยๆ เพราะฉะนั้น ไม่ต้องเครียด
2. คำถามที่เกี่ยวกับตัวเราส่วนใหญ่ จะถามจากข้อมูลที่กรอกลงไปในใบสมัคร จึงควรจำสิ่งที่เราเขียนไปในใบสมัครให้ได้
3. สถานทูตจะใช้ portfolio เสมือนเป็นข้อมูลในการถามคำถามเราเฉยๆ โดยจะถามในเรื่องที่เด่นๆเท่านั้น โดยส่วนใหญ่จะไม่ใช่ผลงานวิชาการของเรา จะเป็นพวกกิจกรรมซะมากกว่า อย่างไรก็ตาม คำถามส่วนใหญ่จะมาจากใบสมัครมากกว่า การทำ portfolio จึงไม่ต้องเครียดมาก

สิ่งที่ควรรู้หากเลือก medicine เป็นสาขาที่จะเรียน

นอกจากคำถามทั่วไปจะโดนถามแน่ๆ อันได้แก่ ทำไมถึงอยากเรียนญี่ปุ่น, คุณมองประเทศญี่ปุ่นอย่างไร, ทำไมถึงอยากเรียนหมอ จะมีอยู่บางประเด็น ที่อาจจะค่อนข้างยาก และควรเตรียมตัวไปให้ดี ได้แก่

1. ทำไมถึงอยากเรียนหมอที่ญี่ปุ่น ที่ไทยก็ดีอยู่แล้ว ทำไมถึงต้อง หมอ-ที่-ญี่ปุ่น โดนแน่ๆคำถามนี้ ควรนึกไตร่ตรองอย่างดี
2. คุณอยากเรียนหมอในสาขาไหน เพราะเหตุใด เป็นคำถามที่ควรมีความรู้ไปตอบบ้าง
3. อันนี้ไม่ได้เจอกับตัวเอง แต่อาจโดนถามว่าคุณรู้ใช่ไหมว่าโอกาสได้ทุน medicine นั้นมีไม่มากเท่าสาขาอื่น คุณคิดยังไงกับเรื่องนี้ และคุณจะทำอย่างไรหากไม่ได้ทุน

โดยรวมแล้ว คำถามที่จะโดนถามจะไม่เหมือนกันในแต่ละคน แต่ก็ควรจะเตรียมแนวการตอบคำถามไปบ้าง โดยเฉพาะคำถามที่เจาะจงกับ medicine ที่ต้องใช้ความรู้ในการตอบ บรรยากาศในการสัมภาษณ์จะค่อนข้างตึงเครียด ควรตั้งสติ มีความมั่นใจ ยิ้มแย้ม และปฎิบัติตนด้วยมารยาทที่งดงาม ก็จะไม่มีปัญหาอะไร